# Vedtekter for Sandnes unge bystyre

#### 1. Formål

Barn og unge har rett til medbestemmelse, og Sandnes unge Bystyre skal være med på å sikre at barn og unges synspunkter blir hørt i beslutninger som angår barn og unge (jmf FN`s barnekonvensjon, artikkel 12). Sandnes unge bystyre skal være en partipolitisk og religiøst uavhengig interesseorganisasjon for ungdom i Sandnes. SUB er et lokalt hørings og innflytelsesorgan for alle saker som berører barn og unge i Sandnes kommune.

#### 2. Oppgaver

* Sandnes unge bystyre er høringsinstans i saker som angår barn og unge og som er til behandling i administrasjonen, i hovedutvalg, formannskap og bystyret.
* Sandnes unge bystyre kan uttale seg om saker som er til behandling i bystyret, hovedutvalg og formannskap, og kan selv sette saker som barn og unge er opptatt av på dagsordenen.
* Sandnes unge bystyre har ansvaret for å følge opp saker fra Barn og unges bystyre og ivareta alle barn og unges interesser i Sandnes.
* Sandnes unge bystyre innstiller til tilskudd fra Ungdomspotten i henhold til vedtatte regler for denne.

#### 3. Sammensetning, struktur og valg

Sandnes unge bystyre skal ivareta barn og unges interesser i kommunen. Representantene er valgt via elevrådene i ungdomsskolene og de videregående skolene i Sandnes. Alle ungdommer i Sandnes skal ha like muligheter til å delta i Sandnes unge bystyre, uavhengig av kjønn og etnisk opprinnelse.

#### 3.1 Sammensetning av Sandnes unge bystyre

Hver ungdomsskole og hver videregående skole i Sandnes skal ha et medlem i Sandnes unge bystyre med et personlig varamedlem.

Ungdomssrepresentantene i bydelsutvalgene i Sandnes møter i Sandnes unge bystyre med like rettigheter som de øvrige medlemmene.

**3.2 Valg av representanter på skolene**

Skolens elevråd har ansvaret for å gjennomføre et demokratisk valg av representant og vararepresentant til Sandnes unge bystyre. Alle elever ved skolen kan stille til valget.

#### 3.3 Funksjonstid

Representantene i Sandnes ungdomsråd velges for 2 år om gangen med skifte av periode i løpet av august. Valgt medlem representerer ungdommene i sin skolekrets. Av hensyn til overlapping av funksjonsperioder bør halvparten av representantene være på valg hvert år.

**3.4 Årsmøte**

Øverste myndighet i Sandnes unge bystyre er årsmøtet. Årsmøte avholdes en gang pr. år.

Innkallelse til dette skal være gjort minimum en måned i forveien. Det kan møte 2 representanter fra hver skole. Delegater som er valgt fra elevrådene ved skolene møter på årsmøtet, og her velges formannskapet og en vedtar årlig handlingsplan.

**3.5 Det unge formannskapet**
Årsmøtet velger et formannskap bestående av ung ordfører, ung varaordfører, sekretær og 2. styremedlem. Formannskapet opptrer utad på vegne av Sandnes unge bystyre mellom møtene i det unge bystyret.

**3.6 Underutvalg**
Sandnes unge bystyre bestemmer selv om det skal opprettes underutvalg, og evt. hvilke underutvalg som skal opprettes. Eksempel på slike utvalg kan være grupper som arbeider med ulike samfunnsområder eller prosjekter det unge bystyret er involvert i.

**4. Organisering av arbeidet**

**4.1 Møter i Sandnes unge bystyre**
Møtene holdes i forkant av møter i hovedutvalg og formannskap, slik at Sandnes unge bystyre kan uttale seg om saker som behandles i de aktuelle utvalgene.
Det legges opp til en møtehyppighet på ca. ett møte pr. måned etter fastsatt møteplan.

**4.2 Sekretariatsbistand**
Avdeling for Kultur og fritid har ansvar for å følge opp Sandnes unge bystyre og stå for opplæring/oppfølging av Sandnes unge bystyre i den daglige driften. En skal sikre riktig arkiv/dokumenthåndtering, samt i samarbeid med ungdommene, sørge for å oppdatere Sandnes unge bystyre internettsider.

**4.3 Møteinnkalling og forberedelse**
Innkalling sendes fra Sandnes unge bystyre leder én uke før møtet i samarbeid med sekretær. Saker som skal til behandling bør sendes Sandnes unge bystyre leder senest 2 uker før fastsatt møtedato.
Forfall må meldes i god tid, slik at varamedlem kan innkalles.
I saksforberedelsen bør en legge opp til bruk av de informasjonskanaler som til enhver tid er de mest relevante for ungdom, slik at saker kan legges ut til drøfting blant et bredere lag av barn og unge i kommunen.

**4.4 Gjennomføring av møtene**
Møtene ledes av den unge ordføreren. Ved behov avholdes forberedende møte i formannskapet. I møtene kan representanter fra administrasjonen i kommunen, eller andre som har relevant informasjon til saker, delta for å gi opplysninger om saker som er til behandling.

**4.5 Informasjon**

Sandnes unge bystyre skal sikre at barn og unge gis god informasjon om arbeidet slik at barn og unge vet hvilke muligheter de har via Sandnes unge bystyre.

**4.6 Opplæring**

Ved konstituering av nytt Sandnes unge bystyre, gjennomføres det opplæring som skal gi medlemmene nødvendig kunnskap om Sandnes unge bystyre vedtekter og arbeid samt overordnede planer i kommunen, kommunal saksbehandling, aktuelt lovverk, taushetsbestemmelser mv.

**4.7. Økonomi**
Sandnes unge bystyre kan søke om støtte til driften fra Sandnes kommune, og disponerer midler i hht. vedtatt handlingsplan.